title: KOMISSION DELEGOITU DIREKTIIVI (EU) …/…, Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen tiettyjen kondensaattorien keraamisten eristeiden sisältämää lyijyä koskevan poikkeuksen osalta

text:
               PERUSTELUT

               1.DELEGOIDUN SÄÄDÖKSEN TAUSTA

               Tällä komission delegoidulla direktiivillä muutetaan tiettyjen vaarallisten aineiden käytön rajoittamisesta sähkö- ja elektroniikkalaitteissa annetun direktiivin 2011/65/EU (uudelleenlaadittu)
                  1
                (nk. RoHS 2 direktiivi) liitettä III sen mukauttamiseksi tekniikan kehitykseen. Kyse on tietyistä käyttötarkoituksista, joissa käytetään lyijyä, koskevasta poikkeuksesta.

               RoHS 2 direktiivin 4 artiklalla rajoitetaan tiettyjen vaarallisten aineiden käyttöä sähkö- ja elektroniikkalaitteissa. Direktiivi tuli voimaan 21. heinäkuuta 2011.

               Rajoitusten kohteena olevat aineet luetellaan RoHS 2 direktiivin liitteessä II. Lyijyä, elohopeaa, kadmiumia, kuudenarvoista kromia, polybromibifenyylejä ja polybromidifenyylieettereitä koskevat rajoitukset ovat tällä hetkellä voimassa, kun taas bis(2-etyyliheksyyli)ftalaattia (DEHP), butyylibentsyyliftalaattia (BBP), dibutyyliftalaattia (DBP) ja di-isobutyyliftalaattia (DIBP) koskevat rajoitukset tulevat voimaan 22. heinäkuuta 2019 tai myöhemmin. RoHS 2 direktiivin liitteissä III ja IV luetellaan tiettyihin käyttötarkoituksiin tarkoitettujen sähkö- ja elektroniikkalaitteiden materiaalit ja komponentit, jotka on vapautettu RoHS 2 direktiivin 4 artiklan 1 kohdassa tarkoitetusta aineiden käyttörajoituksesta.

               Direktiivin 5 artiklassa säädetään liitteiden III ja IV mukauttamisesta tieteen ja tekniikan kehitykseen (poikkeusten sisällyttäminen, uusiminen, muuttaminen ja peruuttaminen). Direktiivin 5 artiklan 1 kohdan a alakohdan mukaan poikkeuksia saa sisällyttää liitteisiin III ja IV ainoastaan, jos tällainen sisällyttäminen ei vaikuta heikentävästi asetuksen (EY) N:o 1907/2006
                  2
                mukaiseen ympäristön- ja terveydensuojeluun ja jokin seuraavista edellytyksistä täyttyy: materiaalien ja komponenttien poistaminen tai korvaaminen tuotesuunnittelun muutoksilla tai materiaaleilla ja komponenteilla, jotka eivät edellytä liitteessä II lueteltujen materiaalien tai aineiden käyttöä, on tieteellisistä tai teknisistä syistä mahdotonta; korvaavien materiaalien tai aineiden luotettavuutta ei pystytä varmistamaan; tai korvaamisesta ympäristölle, terveydelle ja kuluttajien turvallisuudelle aiheutuvat kokonaishaitat ovat todennäköisesti merkittävämpiä kuin siitä ympäristölle, terveydelle ja kuluttajien turvallisuudelle koituvat kokonaishyödyt.

               Direktiivin 5 artiklan 1 kohdassa säädetään lisäksi, että Euroopan komissio, jäljempänä ”komissio”, sisällyttää tiettyihin käyttötarkoituksiin tarkoitettujen sähkö- ja elektroniikkalaitteiden materiaalit ja komponentit liitteissä III ja IV oleviin luetteloihin yksittäisillä delegoiduilla säädöksillä direktiivin 20 artiklan mukaisesti. Direktiivin 5 artiklan 3 kohdassa ja liitteessä V vahvistetaan menettely poikkeuksen myöntämistä, uusimista tai peruuttamista koskevien hakemusten jättämiselle.

               2.SÄÄDÖKSEN HYVÄKSYMISTÄ EDELTÄNEET KUULEMISET

               Komissio on RoHS 2 direktiivin julkaisemisen jälkeen vastaanottanut lukuisia pyyntöjä
                  3
                talouden toimijoilta 5 artiklan 3 kohdan ja liitteen V säännösten mukaisesti uusien poikkeusten myöntämiseksi ja voimassa olevien poikkeusten uusimiseksi.

               Liitteessä III oleva nykyinen poikkeus 7 c II mahdollistaa lyijyn käytön kondensaattorien keraamisissa eristeissä, kun nimellisjännite on vähintään 125 V AC tai 250 V DC. Komissio vastaanotti kaksi tämän poikkeuksen uusimista koskevaa hakemusta tammikuussa 2015. Vaikka poikkeuksen 7 c II voimassaolon päättymispäivä oli 21. heinäkuuta 2016 luokkien 1–7 ja 10
                  4
                osalta RoHS-direktiivin vaatimusten mukaisesti (5 artiklan 5 kohdan toinen alakohta), sen soveltamista jatketaan siihen saakka, kun komissio tekee päätöksen uusimista koskevasta hakemuksesta.

               Poikkeushakemuksen arvioimiseksi komissio käynnisti selvityksen vaaditun teknisen ja tieteellisen arvioinnin tekemiseksi. Siihen sisältyi kahdeksan viikkoa kestänyt hakemusta koskenut sidosryhmien avoin verkkokuuleminen
                  5
               . Sidosryhmien kuulemisen aikana vastaanotettiin yksi lausunto.

               Hakemuksesta tehdyn arvioinnin sisältävä loppuraportti
                  6
                julkaistiin ja sidosryhmille ilmoitettiin asiasta.

               Tämän jälkeen komissio kuuli RoHS 2 direktiivin nojalla annettavia delegoituja säädöksiä varten perustettua jäsenvaltioiden asiantuntijaryhmää kirjallisesti
                  7
               , kuten oli sovittu edellisessä kokouksessa. Asiantuntijat olivat samaa mieltä komission esittämästä luonnoksesta, mutta suurin osa jäsenistä ei joko ollut paikalla tai ei ilmaissut mielipidettään. Paremman sääntelyn suuntaviivojen mukaisesti delegoidun direktiivin luonnos julkaistiin paremman sääntelyn portaalissa, jossa se oli nähtävillä yleistä palautetta varten neljän viikon ajan. Tänä aikana saatiin kolme kommenttia, joissa kaikissa tuettiin säädösluonnosta. Kaikki 5 artiklan 3–7 kohdan mukaiset, poikkeuksia ainerajoituksista koskevat tarpeelliset toimenpiteet on toteutettu
                  8
               . Neuvostolle ja Euroopan parlamentille on ilmoitettu kaikista toimista.

               Loppuraportissa nostettiin esiin erityisesti seuraavat tekniset tiedot ja arvioinnit:

               ·Erillisillä keraamisilla kondensaattoreilla, joiden nimellisjännite on vähintään 125 V AC tai 250 V DC, on kyky tallentaa ja luovuttaa sähkövarausta (sähköstaattinen kapasitanssi), ja ne on yhdistetty suurjännitepiireihin erilaisissa sähkö- ja elektroniikkalaitteissa. Niitä käytetään kaikentyyppisillä markkinoilla ja kaikentyyppisiin käyttötarkoituksiin, kuten julkisissa infrastruktuurijärjestelmissä, teollisuusautomaatiossa, öljyn ja mineraalien etsinnässä, tehon muuntamisessa, suurtehotoimituksissa, televiestinnässä ja lääkinnällisissä laitteissa.

               ·Lyijyä käytetään keraamisissa eristeissä tarkoituksena saavuttaa korkea eristevakio korkealla käyttöjännitteellä, korkea energian varastointikyky (myös korkeissa lämpötiloissa), alhainen vuoto korkeajännitteellä ja korkeissa lämpötiloissa sekä alhainen häviö suurvirrassa, suurtaajuudessa ja korkeissa lämpötiloissa. Lyijyn korvaaminen tai poistaminen on edelleen tieteellisesti ja teknisesti mahdotonta joissakin käyttötarkoituksissa. Näyttää siltä, että vaihtoehtoja voidaan soveltaa vain joissakin tapauksissa.

               Luokkia 1–7 ja 10 koskevan arvioinnin tulokset osoittavat, että liitteessä III olevaa poikkeusta 7 c II koskeva hakemus täyttää ainakin yhden 5 artiklan 1 kohdan a alakohdassa täsmennetyistä edellytyksistä. Koska asianomaisiin käyttötarkoituksiin ei tällä hetkellä ole saatavilla luotettavia vaihtoehtoja tai niitä ei todennäköisesti tule lähiaikoina markkinoille, on perusteltua, että poikkeus uusitaan siten, että se on voimassa 21. heinäkuuta 2021 asti. Koska luotettavia korvaavia vaihtoehtoja ei ole vielä saatavilla, korvaamisesta aiheutuvia kielteisiä sosioekonomisia vaikutuksia ei ole odotettavissa tällä ajanjaksolla. Poikkeukselle myönnettävällä voimassaoloajalla ei todennäköisesti ole haitallisia vaikutuksia myöskään innovointiin. Jotta vältettäisiin liitteessä III olevien poikkeusten soveltamisalojen päällekkäisyys, ehdotetulla sanamuodolla selvennetään, että poikkeusten 7 c I ja 7 c IV kattamat käyttötarkoitukset eivät kuulu poikkeuksen 7 c II soveltamisalaan.

               Muiden luokkien kuin luokkien 1–7 ja 10 osalta nykyinen poikkeus on voimassa 5 artiklan 2 kohdassa vahvistettujen voimassaoloaikojen mukaisesti. Kuten direktiivin 2011/65/EU 5 artiklassa edellytetään, poikkeus ei vaikuta heikentävästi asetuksen (EY) N:o 1907/2006 (REACH-asetus) mukaiseen ympäristön- ja terveydensuojeluun.

               3.DELEGOIDUN SÄÄDÖKSEN OIKEUDELLINEN SISÄLTÖ

               Delegoidulla direktiivillä myönnetään poikkeus direktiivin 2011/65/EU 4 artiklan 1 kohdassa säädetyistä rajoituksista tiettyihin käyttötarkoituksiin käytettävälle lyijylle. Poikkeus sisällytetään liitteeseen III.

               Välineenä on delegoitu direktiivi, kuten direktiivissä 2011/65/EU säädetään. Näin täytetään erityisesti sen 5 artiklan 1 kohdan a alakohdassa säädetyt asiaa koskevat vaatimukset.

               Delegoidun direktiivin tavoitteena on edistää ihmisten terveyden ja ympäristön suojelua ja lähentää sähkö- ja elektroniikkatuotteiden sisämarkkinoita koskevia säännöksiä sallimalla muutoin kiellettyjen aineiden tietyt käyttötarkoitukset RoHS 2 direktiivin säännösten ja edellytysten mukaisesti sekä kyseisessä direktiivissä vahvistetun, liitteiden III ja IV mukauttamista tieteen ja tekniikan kehitykseen koskevan menettelyn mukaisesti.

               Suhteellisuusperiaatteen mukaisesti tässä direktiivissä ei ylitetä sitä, mikä on tarpeen näiden tavoitteiden saavuttamiseksi.

               Ehdotuksella ei ole vaikutuksia EU:n talousarvioon.

               KOMISSION DELEGOITU DIREKTIIVI (EU) …/…,

               annettu 16.11.2018,

               Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen tiettyjen kondensaattorien keraamisten eristeiden sisältämää lyijyä koskevan poikkeuksen osalta

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon tiettyjen vaarallisten aineiden käytön rajoittamisesta sähkö- ja elektroniikkalaitteissa 8 päivänä kesäkuuta 2011 annetun Euroopan parlamentin ja neuvoston direktiivin 2011/65/EU
                  9
                ja erityisesti sen 5 artiklan 1 kohdan a alakohdan

               sekä katsoo seuraavaa:

               (1)
                     Direktiivissä 2011/65/EU edellytetään jäsenvaltioiden varmistavan, etteivät markkinoille saatetut sähkö- ja elektroniikkalaitteet sisällä mainitun direktiivin liitteessä III lueteltuja tiettyjä vaarallisia aineita. Kyseistä vaatimusta ei sovelleta direktiivin 2011/65/EU liitteessä III lueteltuihin käyttötarkoituksiin.

               (2)
                     Sähkö- ja elektroniikkalaitteiden eri luokat, joihin direktiiviä 2011/65/EU sovelletaan (luokat 1–11), luetellaan mainitun direktiivin liitteessä I.

               (3)
                     Lyijy on rajoitusten kohteena oleva aine, joka mainitaan direktiivin 2011/65/EU liitteessä II. Rajoituksen ulkopuolelle on kuitenkin jätetty lyijyn käyttö kondensaattorien keraamisissa eristeissä, kun nimellisjännite on vähintään 125 V AC tai 250 V DC, ja se sisältyy tällä hetkellä mainitun direktiivin liitteessä III olevaan poikkeukseen 7 c II. Luokkien 1–7 ja 10 osalta poikkeuksen voimassaolo päättyi 21 päivänä heinäkuuta 2016.

               (4)
                     Komissio vastaanotti tämän poikkeuksen uusimista koskevan, direktiivin 2011/65/EU 5 artiklan 5 kohdan mukaisen hakemuksen ennen 21 päivää tammikuuta 2015. Poikkeus on voimassa, kunnes kyseistä hakemusta koskeva päätös on tehty.

               (5)
                     Erillisillä keraamisilla kondensaattoreilla, joiden nimellisjännite on vähintään 125 V AC tai 250 V DC, on kyky tallentaa ja luovuttaa sähkövarausta (sähköstaattinen kapasitanssi), ja ne on yhdistetty suurjännitepiireihin erilaisissa sähkö- ja elektroniikkalaitteissa. Niitä käytetään kaikentyyppisillä markkinoilla ja kaikentyyppisiin käyttötarkoituksiin, kuten julkisissa infrastruktuurijärjestelmissä, teollisuusautomaatiossa, öljyn ja mineraalien etsinnässä, tehon muuntamisessa, suurtehotoimituksissa, televiestinnässä ja lääkinnällisissä laitteissa.

               (6)
                     Keraamisissa eristeissä lyijyn tehtävänä on saavuttaa korkea eristevakio korkealla käyttöjännitteellä, korkea energianvarastointikyky (myös korkeissa lämpötiloissa), alhainen vuoto korkeajännitteellä ja korkeissa lämpötiloissa sekä alhainen häviö suurvirrassa, suurtaajuudessa ja korkeissa lämpötiloissa.

               (7)
                     Lyijyn korvaaminen tai poistaminen on edelleen tieteellisesti ja teknisesti mahdotonta tietyissä keraamisissa kondensaattoreissa, koska luotettavia korvaavia aineita ei ole. Poikkeus ei vaikuta heikentävästi Euroopan parlamentin ja neuvoston asetuksen (EY) N:o 1907/2006
                  10
                mukaiseen ympäristön- ja terveydensuojeluun. Tämä poikkeus, joka mahdollistaa lyijyn käytön kondensaattorien keraamisissa eristeissä, kun nimellisjännite on vähintään 125 V AC tai 250 V DC, olisi sen vuoksi uusittava. Selvyyden vuoksi direktiivin 2011/65/EU liitteeseen III olisi lisättävä maininta siitä, että poikkeusten 7 c I ja 7 c IV kattamat käyttötarkoitukset eivät kuulu poikkeuksen 7 c II soveltamisalaan.

               (8)
                     Koska markkinoilla ei ole vielä saatavilla luotettavia vaihtoehtoja kyseessä olevia käyttötarkoituksia varten, luokkia 1–7 ja 10 koskeva poikkeus olisi uusittava enintään viideksi vuodeksi 21 päivään heinäkuuta 2021 saakka. Ottaen huomioon tulokset, joita käynnissä olevista ponnisteluista luotettavan korvaavan aineen löytämiseksi on saatu, poikkeuksen voimassaololla tuskin on kielteisiä vaikutuksia innovointiin.

               (9)
                     Muiden luokkien kuin luokkien 1–7 ja 10 osalta nykyinen poikkeus on edelleen voimassa direktiivin 2011/65/EU 5 artiklan 2 kohdan toisessa alakohdassa vahvistettujen voimassaoloaikojen mukaisesti. Selvyyden vuoksi voimassaolon päättymispäivät olisi lisättävä mainitun direktiivin liitteeseen III.

               (10)
                     Sen vuoksi direktiiviä 2011/65/EU olisi muutettava,

               ON HYVÄKSYNYT TÄMÄN DIREKTIIVIN:

               1 artikla

               Muutetaan direktiivin 2011/65/EU liite III tämän direktiivin liitteen mukaisesti.

               2 artikla

               1.Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään […] päivänä […]kuuta […][päivämäärä – 12. kuukauden viimeinen päivä tämän direktiivin voimaantulosta]. Niiden on viipymättä toimitettava nämä säännökset kirjallisina komissiolle.

               Jäsenvaltioiden on sovellettava näitä säännöksiä […] päivästä […]kuuta […] [päivämäärä – 12. kuukauden viimeinen päivä + 1 päivä tämän direktiivin voimaantulosta].

               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.

               2.Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

               3 artikla

               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               4 artikla

               Tämä direktiivi on osoitettu kaikille jäsenvaltioille.

               Tehty Brysselissä 16.11.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 174, 1.7.2011, s. 88.

                     (2)

                        EUVL L 396, 30.12.2006, s. 1.

                     (3)

                        Luettelo on saatavana osoitteessa
                  http://ec.europa.eu/environment/waste/rohs_eee/adaptation_en.htm

                     (4)

                        Kyseiset luokat ovat seuraavat: 1. suuret kodinkoneet; 2. pienet kodinkoneet; 3. tieto- ja teletekniset laitteet; 4. kuluttajaelektroniikka; 5. valaistuslaitteet 6. sähkö- ja elektroniikkatyökalut; 7. lelut, vapaa-ajan- ja urheiluvälineet; 10. automaatit. Sähkö- ja elektroniikkalaiteluokat luetellaan RoHS-direktiivin liitteessä I.

                     (5)

                  Kuulemisaika
                  : 21.8.2015–16.10.2015.

                     (6)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/

                     (7)

                        Kuulemiset järjestettiin kirjallisessa muodossa 27.4.–18.5.2017.

                     (8)

                        Luettelo tarvittavista hallinnollisista vaiheista on saatavilla
                  komission verkkosivustolla
                  . Kuhunkin delegoidun säädöksen luonnokseen liittyvän menettelyn nykyvaiheeseen voi tutustua delegoituja säädöksiä koskevassa toimielinten välisessä rekisterissä osoitteessa
                  https://webgate.ec.europa.eu/regdel/#/home
                  .

                     (9)

                        EUVL L 174, 1.7.2011, s. 88.

                     (10)

                        Euroopan parlamentin ja neuvoston asetus (EY) N:o 1907/2006, annettu 18. joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH) ja Euroopan kemikaaliviraston perustamisesta (EUVL L 396, 30.12.2006, s. 1).

    ---documentbreak---

               LIITE

               Korvataan liitteessä III oleva poikkeus 7 c II seuraavasti:

                        ”7 c II

                        Lyijy kondensaattorien keraamisissa eristeissä, kun nimellisjännite on vähintään 125 V AC tai 250 V DC

                        Ei sovelleta tämän liitteen poikkeusten 7 c I ja 7 c IV kattamiin käyttötarkoituksiin.

                        Päättyy

                        –21.7.2021 luokkien 1–7 ja 10 osalta,

                        –21.7.2021 luokkien 8 ja 9 osalta, lukuun ottamatta in vitro diagnostiikkaan tarkoitettuja lääkinnällisiä laitteita ja teollisuuden tarkkailu- ja valvontalaitteita,

                        –21.7.2023 luokan 8 in vitro diagnostiikkaan tarkoitettujen lääkinnällisten laitteiden osalta,

                        –21.7.2024 luokan 9 teollisuuden tarkkailu- ja valvontalaitteiden sekä luokan 11 osalta.”


title: KOMISSION DELEGOITU DIREKTIIVI (EU) …/…, Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen tiettyjen ammattikäyttöön tarkoitettujen työkoneiden laakereiden ja holkkien sisältämää lyijyä koskevan poikkeuksen osalta

text:
               PERUSTELUT

               1.DELEGOIDUN SÄÄDÖKSEN TAUSTA

               Tällä komission delegoidulla direktiivillä muutetaan tiettyjen vaarallisten aineiden käytön rajoittamisesta sähkö- ja elektroniikkalaitteissa annetun Euroopan parlamentin ja neuvoston direktiivin 2011/65/EU (uudelleenlaadittu)
                  1
                (nk. RoHS 2 -direktiivi) liitettä III sen mukauttamiseksi tekniikan kehitykseen. Kyse on tiettyjä lyijyä sisältäviä sovelluksia koskevasta poikkeuksesta.

               RoHS 2 -direktiivin 4 artiklalla rajoitetaan tiettyjen vaarallisten aineiden käyttöä sähkö- ja elektroniikkalaitteissa. Direktiivi tuli voimaan 21. heinäkuuta 2011.

               Rajoitusten kohteena olevat aineet luetellaan RoHS 2 -direktiivin liitteessä II. Lyijyä, elohopeaa, kadmiumia, kuudenarvoista kromia, polybromibifenyylejä ja polybromidifenyylieettereitä koskevat rajoitukset ovat tällä hetkellä voimassa, kun taas bis(2-etyyliheksyyli)ftalaattia (DEHP), butyylibentsyyliftalaattia (BBP), dibutyyliftalaattia (DBP) ja di-isobutyyliftalaattia (DIBP) koskevat rajoitukset tulevat voimaan 22. heinäkuuta 2019 tai myöhemmin. RoHS 2 -direktiivin liitteissä III ja IV luetellaan tiettyihin käyttötarkoituksiin tarkoitettujen sähkö- ja elektroniikkalaitteiden materiaalit ja komponentit, jotka on vapautettu RoHS 2 -direktiivin 4 artiklan 1 kohdassa tarkoitetusta aineiden käyttörajoituksesta.

               Direktiivin 5 artiklassa säädetään liitteiden III ja IV mukauttamisesta tieteen ja tekniikan kehitykseen (poikkeusten sisällyttäminen, uusiminen, muuttaminen ja peruuttaminen). Direktiivin 5 artiklan 1 kohdan a alakohdan mukaan poikkeuksia saa sisällyttää liitteisiin III ja IV ainoastaan, jos tällainen sisällyttäminen ei vaikuta heikentävästi asetuksen (EY) N:o 1907/2006
                  2
                mukaiseen ympäristön- ja terveydensuojeluun ja jokin seuraavista edellytyksistä täyttyy: materiaalien ja komponenttien poistaminen tai korvaaminen tuotesuunnittelun muutoksilla tai materiaaleilla ja komponenteilla, jotka eivät edellytä liitteessä II lueteltujen materiaalien tai aineiden käyttöä, on tieteellisistä tai teknisistä syistä mahdoton toteuttaa; korvaavien materiaalien tai aineiden luotettavuutta ei pystytä varmistamaan; tai korvaamisesta ympäristölle, terveydelle ja kuluttajien turvallisuudelle aiheutuvat kokonaishaitat ovat todennäköisesti merkittävämpiä kuin siitä ympäristölle, terveydelle ja kuluttajien turvallisuudelle koituvat kokonaishyödyt.

               Direktiivin 5 artiklan 1 kohdassa säädetään lisäksi, että Euroopan komissio, jäljempänä ’komissio’, sisällyttää tiettyihin käyttötarkoituksiin tarkoitettujen sähkö- ja elektroniikkalaitteiden materiaalit ja komponentit liitteissä III ja IV oleviin luetteloihin yksittäisillä delegoiduilla säädöksillä direktiivin 20 artiklan mukaisesti. Direktiivin 5 artiklan 3 kohdassa ja liitteessä V vahvistetaan menettely poikkeuksen myöntämistä, uusimista tai peruuttamista koskevien hakemusten jättämiselle.

               2.SÄÄDÖKSEN HYVÄKSYMISTÄ EDELTÄNEET KUULEMISET

               Komissio on RoHS 2 direktiivin julkaisemisen jälkeen vastaanottanut lukuisia hakemuksia
                  3
                talouden toimijoilta 5 artiklan 3 kohdan ja liitteen V säännösten mukaisesti uusien poikkeusten myöntämiseksi ja voimassa olevien poikkeusten uusimiseksi.

               Komissio vastaanotti heinäkuussa 2015 hakemuksen, joka koskee uuden poikkeuksen sisällyttämistä liitteeseen III siltä osin kuin on kyse lyijyn käytöstä ammattikäyttöön tarkoitettujen työkoneiden diesel- tai kaasupolttoaineita käyttävien polttomoottorien laakereissa ja holkeissa (hakemus nro 2016-1). Poikkeusta haettiin luokan 11 osalta
                  4
               .

               Poikkeusta koskevan hakemuksen arvioimiseksi komissio käynnisti selvityksen vaaditun teknisen ja tieteellisen arvioinnin tekemiseksi. Siihen sisältyi kahdeksan viikkoa kestänyt kyseistä hakemusta koskenut sidosryhmien avoin verkkokuuleminen
                  5
               . Sidosryhmien kuulemisen aikana ei saatu kommentteja.

               Hakemuksesta tehdyn arvioinnin sisältävä loppuraportti julkaistiin
                  6
                ja sidosryhmille ilmoitettiin asiasta.

               Tämän jälkeen komission kuuli RoHS 2 -direktiivin nojalla annettavia delegoituja säädöksiä käsittelevää jäsenvaltioiden asiantuntijaryhmää 22 päivänä syyskuuta 2017 pidetyssä asiantuntijaryhmän kokouksessa. Asiantuntijat olivat samaa mieltä komission esittämästä ehdotuksesta, mutta suurin osa jäsenistä ei joko ollut paikalla tai ei ilmaissut mielipidettään. Paremman sääntelyn suuntaviivojen mukaisesti delegoidun direktiivin luonnos julkaistiin paremman sääntelyn portaalissa, jossa se oli nähtävillä yleistä palautetta varten neljän viikon ajan. Kommentteja ei esitetty. Kaikki 5 artiklan 3–7 kohdan mukaiset, poikkeuksia ainerajoituksista koskevat tarpeelliset toimenpiteet on toteutettu
                  7
               . Neuvostolle ja Euroopan parlamentille on ilmoitettu kaikista toimista.

               Loppuraportissa nostettiin esiin erityisesti seuraavat tekniset tiedot ja arvioinnit:

               ·Lyijyä sisältävät laakerit ja holkit ovat välttämättömiä riittäväntasoisen luotettavuuden saavuttamiseksi sekä suurikokoisissa moottoreissa että ammattikäyttöön vaikeissa ja vaativissa ympäristöissä tarkoitettujen työkoneiden moottoreissa. Tällaisia laakereita ja holkkeja käytetään esimerkiksi siirrettävissä ilmakompressoreissa, siirrettävissä hitsauslaitteissa ja siirrettävissä nostureissa.

               ·Markkinoilla ei tällä hetkellä ole saatavilla sellaisia lyijyttömiä vaihtoehtoja, jotka tarjoaisivat riittäväntasoisen luotettavuuden kiinnileikkautumisen keston (seizure resistance), muokkautuvuuden (conformability), epäpuhtauksien vastaanottokyvyn (embedability) ja epäpuhtauksien siedon (debris resistance) osalta sellaisilla käyttöalueilla, joilla ammattikäyttöön tarkoitettujen työkoneiden moottoreita käytetään. Lyijyn korvaaminen tai poistaminen asianomaisissa käyttötarkoituksissa on sen vuoksi edelleen tieteellisesti ja teknisesti mahdotonta toteuttaa.

               Kuten direktiivin 2011/65/EU 5 artiklassa edellytetään, poikkeus ei luokkaa 11 koskevasta arvioinnista saatujen tulosten perusteella vaikuta heikentävästi asetuksen (EY) N:o 1907/2006 (REACH-asetus) mukaiseen ympäristön- ja terveydensuojeluun. Lisäksi poikkeusta koskeva hakemus täyttää ainakin yhden 5 artiklan 1 kohdan a alakohdassa täsmennetyistä edellytyksistä. Koska asianomaisiin käyttötarkoituksiin ei tällä hetkellä ole saatavilla luotettavia vaihtoehtoja eikä niitä todennäköisesti tule markkinoille lähitulevaisuudessakaan, on perusteltua myöntää poikkeus viiden vuoden ajaksi siten, että sen voimassaolo alkaa 22 päivänä heinäkuuta 2019
                  8
               . Koska luotettavia korvaavia vaihtoehtoja ei ole vielä saatavilla, korvaamisesta aiheutuvia kielteisiä sosioekonomisia vaikutuksia ei ole odotettavissa tällä ajanjaksolla. Poikkeukselle myönnettävällä voimassaoloajalla ei todennäköisesti ole haitallisia vaikutuksia myöskään innovointiin. Jotta vältettäisiin liitteessä III olevien poikkeusten soveltamisalojen päällekkäisyys, ehdotetulla sanamuodolla selvennetään, että poikkeuksen 6 c kattamat käyttötarkoitukset eivät kuulu tämän uuden poikkeuksen soveltamisalaan.

               3.DELEGOIDUN SÄÄDÖKSEN OIKEUDELLINEN SISÄLTÖ

               Delegoidulla direktiivillä myönnetään poikkeus direktiivin 2011/65/EU 4 artiklan 1 kohdassa säädetyistä rajoituksista tiettyihin käyttötarkoituksiin käytettävälle lyijylle. Poikkeus sisällytetään liitteeseen III.

               Välineenä on delegoitu direktiivi, kuten direktiivissä 2011/65/EU säädetään. Näin täytetään erityisesti sen 5 artiklan 1 kohdan a alakohdassa säädetyt asiaa koskevat vaatimukset.

               Delegoidun direktiivin tavoitteena on edistää ihmisten terveyden ja ympäristön suojelua ja lähentää sähkö- ja elektroniikkatuotteiden sisämarkkinoita koskevia säännöksiä sallimalla muutoin kiellettyjen aineiden tietyt käyttötarkoitukset RoHS 2 -direktiivin säännösten ja edellytysten mukaisesti sekä kyseisessä direktiivissä vahvistetun, liitteiden III ja IV mukauttamista tieteen ja tekniikan kehitykseen koskevan menettelyn mukaisesti.

               Suhteellisuusperiaatteen mukaisesti tässä direktiivissä ei ylitetä sitä, mikä on tarpeen näiden tavoitteiden saavuttamiseksi.

               Ehdotuksella ei ole vaikutuksia EU:n talousarvioon.

               KOMISSION DELEGOITU DIREKTIIVI (EU) …/…,

               annettu 16.11.2018,

               Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen tiettyjen ammattikäyttöön tarkoitettujen työkoneiden laakereiden ja holkkien sisältämää lyijyä koskevan poikkeuksen osalta

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon tiettyjen vaarallisten aineiden käytön rajoittamisesta sähkö- ja elektroniikkalaitteissa 8 päivänä kesäkuuta 2011 annetun Euroopan parlamentin ja neuvoston direktiivin 2011/65/EU
                  9
                ja erityisesti sen 5 artiklan 1 kohdan a alakohdan

               sekä katsoo seuraavaa:

               1.
                     Direktiivissä 2011/65/EU edellytetään jäsenvaltioiden varmistavan, etteivät markkinoille saatetut sähkö- ja elektroniikkalaitteet sisällä mainitun direktiivin liitteessä III lueteltuja tiettyjä vaarallisia aineita. Kyseistä vaatimusta ei sovelleta direktiivin 2011/65/EU liitteessä III lueteltuihin käyttötarkoituksiin.

               2.
                     Sähkö- ja elektroniikkalaitteiden eri luokat, joihin direktiiviä 2011/65/EU sovelletaan, luetellaan mainitun direktiivin liitteessä I.

               3.
                     Lyijy on rajoitusten kohteena oleva aine, joka mainitaan direktiivin 2011/65/EU liitteessä II. Komissio vastaanotti direktiivin 2011/65/EU 5 artiklan 3 kohdan mukaisesti heinäkuussa 2015 hakemuksen, joka koskee uuden poikkeuksen sisällyttämistä liitteeseen III luokan 11 osalta siltä osin kuin on kyse lyijyn käytöstä ammattikäyttöön tarkoitettujen työkoneiden diesel- tai kaasupolttoaineita käyttävien polttomoottorien laakereissa ja holkeissa.

               4.
                     Lyijyä sisältävät laakerit ja holkit ovat välttämättömiä riittäväntasoisen luotettavuuden saavuttamiseksi kiinnileikkautumisen keston (seizure resistance), muokkautuvuuden (conformability), epäpuhtauksien vastaanottokyvyn (embedability) ja epäpuhtauksien siedon (debris resistance) osalta sekä suurikokoisissa moottoreissa että ammattikäyttöön vaikeissa ja vaativissa ympäristöissä tarkoitettujen työkoneiden, kuten siirrettävien ilmakompressorien, siirrettävien hitsauskoneiden ja siirrettävien nostureiden moottoreissa.

               5.
                     Markkinoilla ei tällä hetkellä ole saatavilla sellaisia lyijyttömiä vaihtoehtoja, jotka tarjoaisivat riittäväntasoisen luotettavuuden sellaisilla käyttöalueilla, joilla ammattikäyttöön tarkoitettujen työkoneiden moottoreita käytetään.

               6.
                     Lyijyn korvaaminen tietyissä ammattikäyttöön tarkoitettujen työkoneiden moottoreissa tai poistaminen niistä on tieteellisesti ja teknisesti mahdoton toteuttaa korvaavien aineiden puuttumisen vuoksi. Poikkeus on Euroopan parlamentin ja neuvoston asetuksen (EY) N:o 1907/2006
                  10
                mukainen eikä näin ollen vaikuta heikentävästi siinä säädettyyn ympäristön- ja terveydensuojeluun. Olisi näin ollen myönnettävä poikkeus, joka koskee lyijyn käyttöä ammattikäyttöön tarkoitettujen työkoneiden tiettyjen diesel- tai kaasupolttoaineita käyttävien polttomoottorien laakereissa ja holkeissa, ja lisättävä direktiivin 2011/65/EU liitteeseen III uusi kohta 42. Jotta vältetään liitteessä III olevien poikkeusten soveltamisalojen päällekkäisyys ja varmistetaan oikeudellinen selkeys, olisi lisättävä, että liitteessä III olevan 6 c kohdan kattamat käyttötarkoitukset eivät kuulu direktiivin 2011/65/EU liitteeseen III sisällytettävän uuden 42 kohdan soveltamisalaan.

               7.
                     Koska markkinoilla ei asianomaisiin käyttötarkoituksiin ole tällä hetkellä saatavilla luotettavia vaihtoehtoja eikä niitä todennäköisesti ole markkinoilla saatavilla lähitulevaisuudessakaan, olisi myönnettävä direktiivin 2011/65/EU liitteessä I olevaa 11 luokkaa koskeva poikkeus enintään viiden vuoden ajaksi siten, että sen voimassaolo alkaa 22 päivänä heinäkuuta 2019, joka on se päivämäärä, johon mennessä luokka 11 tulee direktiivin 2011/65/EU 4 artiklan 1 kohdan soveltamisalan piiriin. Ottaen huomioon tulokset, joita käynnissä olevista ponnisteluista luotettavan korvaavan aineen löytämiseksi on saatu, poikkeuksen voimassaololla tuskin on kielteisiä vaikutuksia innovointiin.

               8.
                     Sen vuoksi direktiiviä 2011/65/EU olisi muutettava,

               ON HYVÄKSYNYT TÄMÄN DIREKTIIVIN:

               1 artikla

               Muutetaan direktiivin 2011/65/EU liite III tämän direktiivin liitteen mukaisesti.

               2 artikla

               1.Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 21 päivänä heinäkuuta 2019. Niiden on viipymättä toimitettava nämä säännökset kirjallisina komissiolle.

               Jäsenvaltioiden on sovellettava näitä säännöksiä 22 päivästä heinäkuuta 2019.

               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

               2.Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

               3 artikla

               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               4 artikla

               Tämä direktiivi on osoitettu kaikille jäsenvaltioille.

               Tehty Brysselissä 16.11.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 174, 1.7.2011, s. 88.

                     (2)

                        EUVL L 396, 30.12.2006, s. 1.

                     (3)

                        Luettelo on saatavana osoitteessa
                  http://ec.europa.eu/environment/waste/rohs_eee/adaptation_en.htm

                     (4)

                        Direktiivin 2011/65/EU liitteessä I luetellut luokat ovat seuraavat: 1. Suuret kodinkoneet 2. Pienet kodinkoneet 3. Tieto- ja teletekniset laitteet 4. Kuluttajaelektroniikka 5. Valaistuslaitteet 6. Sähkö- ja elektroniikkatyökalut 7. Lelut, vapaa-ajan- ja urheiluvälineet 8. Lääkinnälliset laitteet 9. Tarkkailu- ja valvontalaitteet, mukaan lukien teollisuuden tarkkailu- ja valvontalaitteet 10. Automaatit. 11. Muut sähkö- ja elektroniikkalaitteet, jotka eivät kuulu edellä mainittuihin luokkiin.

                     (5)

                  Kuulemisaika
                  : 14.3.2015–9.5.2016.

                     (6)

                        https://publications.europa.eu/en/publication-detail/-/publication/44a95380-f4e3-11e6-8a35-01aa75ed71a1

                     .

                     (7)

                        Luettelo tarvittavista hallinnollisista vaiheista on saatavilla
                  komission verkkosivustolla
                  . Kuhunkin delegoidun säädöksen luonnokseen liittyvän menettelyn nykyvaiheeseen voi tutustua delegoituja säädöksiä koskevassa toimielinten välisessä rekisterissä osoitteessa
                  https://webgate.ec.europa.eu/regdel/#/home
                  .

                     (8)

                        Luokka 11 liitetään direktiivin 2011/65/EU soveltamisalaan 22 päivänä heinäkuuta 2019. Luokan 11 voimassaoloaika täsmennetään RoHS 2:n muuttamisesta
                  15 päivänä marraskuuta 2017 annetun Euroopan parlamentin ja neuvoston direktiivin (EU) 2017/2102
                  1 artiklan 4 kohdan a alakohdassa.

                     (9)

                        EUVL L 174, 1.7.2011, s. 88.

                     (10)

                        Euroopan parlamentin ja neuvoston asetus (EY) N:o 1907/2006, annettu 18. joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH) ja Euroopan kemikaaliviraston perustamisesta (EUVL L 396, 30.12.2006, s. 1).

    ---documentbreak---

               LIITE

               Lisätään liitteeseen III kohta 42 seuraavasti:

                        ”42

                        Lyijy ammattikäyttöön tarkoitettujen työkoneiden tiettyjen diesel- tai kaasupolttoaineita käyttävien polttomoottorien laakereissa ja holkeissa, kun:

                        -moottorin kokonaisiskutilavuus ≥ 15 litraa;
                           tai

                        -moottorin kokonaisiskutilavuus < 15 litraa ja moottori on suunniteltu toimimaan käytössä, jossa käynnistyssignaalin ja täyden kuormituksen välisen ajan edellytetään olevan alle 10 sekuntia; tai säännöllinen huolto tapahtuu tavallisesti ulkona vaikeassa ja likaisessa ympäristössä, kuten kaivos-, rakennus- ja maatalousalaan liittyvissä käyttötarkoituksissa.

                        Sovelletaan luokkaan 11, lukuun ottamatta tämän liitteen 6 c kohdan kattamia käyttötarkoituksia.

                        Voimassaolo päättyy 21.7.2024.”


title: KOMISSION DELEGOITU DIREKTIIVI (EU) …/…, sisävesialusten teknisistä vaatimuksista annetun Euroopan parlamentin ja neuvoston direktiivin (EU) 2016/1629 liitteiden II, III ja V muuttamisesta

text:
               PERUSTELUT

               1.DELEGOIDUN SÄÄDÖKSEN TAUSTA

               1.1 Sisävesiliikenteen normien laadinnasta vastaava eurooppalainen komitea (CESNI)

               Reinin navigaation keskuskomissio (RNKK) on kansainvälinen järjestö, jolla on sääntelyvaltaa sisävesiliikenteeseen liittyvissä kysymyksissä Reinillä. RNKK:oon kuuluvat neljä jäsenvaltiota (Belgia, Ranska, Saksa ja Alankomaat) sekä Sveitsi.

               RNKK hyväksyi vuonna 2015 päätöslauselman sisävesiliikenteen normien laadinnasta vastaavan eurooppalaisen komitean (CESNI) perustamisesta ja toiminnasta. CESNI:n tehtävänä on hyväksyä sisävesiliikenteen teknisiä normeja eri aloilla (erityisesti aluksiin, tietotekniikkaan ja miehistöön liittyviä normeja), varmistaa näiden normien ja niihin liittyvien menettelyjen yhdenmukainen tulkinta sekä tarkastella vesiliikenteen turvallisuutta, ympäristönsuojelua ja muita vesiliikenteen alaan liittyviä seikkoja.

               CESNI:n muodostavat RNKK:n ja EU:n jäsenvaltioita edustavat asiantuntijat, jotka käyttävät äänivaltaa periaatteella yksi ääni kutakin valtiota kohti.

               EU ei ole RNKK:n eikä CESNI:n osapuoli. Se voi kuitenkin osallistua ilman äänivaltaa CESNI:n työhön sellaisten kansainvälisten järjestöjen kanssa, joiden toimenkuva kattaa CESNI:n toiminta-alat.

               CESNI hyväksyy normit RNKK:n ja EU:n läsnäolevien jäsenvaltioiden yksimielisellä päätöksellä. Jos normien hyväksymisen lisäämisestä asialistalle ei päästä yksimielisyyteen, CESNI tekee asiassa päätöksen kokouksessa läsnäolevien jäsenten äänten kahden kolmasosan enemmistöllä. Toisessa vaiheessa CESNI hyväksyy normit läsnäolevien RNKK:n ja EU:n jäsenvaltioiden yksimielisellä päätöksellä. Kun normit on hyväksytty, niille annetaan oma viitenumero ja ne julkaistaan.

               RNKK:lle on kertynyt huomattavasti kokemusta sisävesialusten teknisten vaatimusten vahvistamisesta. RNKK:n puitteissa perustetulla ja kaikki EU:n jäsenvaltiot kattavalla CESNI:llä on näin ollen tarvittava asiantuntemus ja maantieteellinen edustavuus laatia kaikilla Euroopan unionin sisävesiväylillä noudatettavia yhteisiä normeja.

               1.2 Sisävesialusten teknisiä vaatimuksia koskeva eurooppalainen normi (ES-TRIN)

               Yksi CESNI:n hyväksymistä normeista on sisävesialusten teknisiä vaatimuksia koskeva eurooppalainen normi (ES-TRIN-normi). Normissa vahvistetaan sisävesiliikenteen alusten turvallisuuden varmistamiseksi tarvittavat yhtenäiset tekniset vaatimukset. Se sisältää säännöksiä laivanrakennuksesta, sisävesialusten varustamisesta ja laitteista, erityissäännöksiä tietyistä alusryhmistä kuten matkustaja-aluksista, työntökytkyeistä ja säiliöaluksista, säännöksiä aluksen tunnistetiedoista, todistusmalleista ja rekisteristä, siirtymäsäännöksiä sekä teknisen normin soveltamisohjeita.

               ES-TRIN-normin ensimmäinen versio (ES-TRIN 2015) hyväksyttiin 26. marraskuuta 2015 järjestetyssä CESNI:n kokouksessa.

               ES-TRIN-normia päivitetään säännöllisesti ottaen huomioon CESNI:n työryhmien työ.

               ES-TRIN-normin säännöllinen päivittäminen on tarpeen, jotta voidaan

               ylläpitää korkeaa turvallisuustasoa sisävesiliikenteessä

               seurata tekniikan kehitystä (esim. ohjaushytti, navigointilaitteet)

               varmistaa yhteensopivuus EU:n oikeudellisen kehyksen kanssa (esim. liikkuvia työkoneita koskeva asetus).

               CESNI hyväksyi ES-TRIN-normin päivitetyn version (ES-TRIN 2017/1) 6. heinäkuuta 2017 järjestetyssä kokouksessaan. Siihen sisältyy useita muutoksia, jotka koskevat erityisesti seuraavia seikkoja:

               korkeuden säädöllä varustettu ohjaushytti

               eri kansainvälisiä standardeja koskevien viittausten päivittäminen

               moottoreiden kaasu- ja hiukkaspäästöt

               perinnealuksia koskevat vaatimukset

               sähkölaitteet ja -laitteistot

               palontorjuntajärjestelmät

               valmistajan kilpi nostureihin

               navigointi- ja tiedotuslaitteita koskevien säännösten päivittäminen

               tyyppihyväksyttyjä laitteita koskevien siirtymäsäännösten korjaukset.

               1.3 Teknisiä vaatimuksia koskevien oikeudellisten järjestelmien yhdenmukaisuus

               Sisävesialusten teknisistä vaatimuksista, direktiivin 2009/100/EY muuttamisesta ja direktiivin 2006/87/EY kumoamisesta 14 päivänä syyskuuta 2016 annetussa Euroopan parlamentin ja neuvoston direktiivissä (EU) 2016/1629 viitataan suoraan ES-TRIN-normiin.

               Kahden voimassaolevan sisävesialusten teknisiä vaatimuksia koskevan oikeudellisen järjestelmän (Rein ja EU) yhdenmukaisuuden varmistamiseksi niissä on tarpeen vahvistaa samat normit. Sekä EU:n oikeudessa että RRNK:n sääntelyssä viitataan CESNI:n vahvistamaan ES-TRIN 2017/1 -normiin 7. lokakuuta 2018 alkaen (määräaika direktiivin (EU) 2016/1629 saattamiselle osaksi kansallista lainsäädäntöä ja ES-TRIN 2017/1 -normin soveltamispäivä).

               Sisävesialuksia koskeva EU:n oikeus ja RNKK:n sääntelyjärjestelmä ovat täysin yhdenmukaisia 7. lokakuuta 2018 alkaen.

               Liitteen II muutoksen (viittaus ES-TRIN 2017/1 -normiin) lisäksi muutoksia on tehtävä myös liitteisiin III ja V direktiivin (EU) 2016/1629 ja ES-TRIN 2017/1 -normin yhdenmukaisuuden säilyttämiseksi.

               2.SÄÄDÖKSEN HYVÄKSYMISTÄ EDELTÄNEET KUULEMISET

               Direktiivin (EU) 2016/1629 32 artiklan mukaan komissio kuulee ennen delegoidun säädöksen hyväksymistä kunkin jäsenvaltion nimeämiä asiantuntijoita paremmasta lainsäädännöstä 13. huhtikuuta 2016 tehdyssä toimielinten sopimuksessa vahvistettujen periaatteiden mukaisesti. Delegoidun säädöksen luonnos esiteltiin sisävesialusten teknisiä vaatimuksia käsittelevän komission asiantuntijaryhmän kokouksessa, joka järjestettiin 13. lokakuuta 2017.

               Lisäksi jotta asiasta voitaisiin tiedottaa laajasti asiantuntijoille ja voitaisiin varmistaa CESNI:n toimien ja EU:n oikeudellisen kehyksen yhdenmukaisuus, komissio esitteli delegoidun säädöksen luonnosta CESNI/PT-työryhmän kokouksessa 27.–28. syyskuuta 2017.

               3.DELEGOIDUN SÄÄDÖKSEN OIKEUDELLINEN SISÄLTÖ

               3.1 ES-TRIN-normia koskevan viittauksen saattaminen ajan tasalle

               Direktiivin (EU) 2016/1629 liitteessä II viitataan suoraan ES-TRIN-normiin 2015/1 kulkuneuvoihin sovellettavien teknisten vaatimusten osalta. Direktiivin 31 artiklan 1 kohdan mukaisesti komissiolla on valta ajantasaistaa tämä viittaus tuoreimpaan ES-TRIN-normiin ja asettaa sen soveltamispäivä. Koska ES-TRIN-normin tuorein julkaistu versio on ES-TRIN 2017/1, delegoidun säädöksen luonnoksessa tehdään asiankuuluvat päivitykset. Soveltamispäivä on 7. lokakuuta 2018.

               3.2 Perinnealuksia koskevat menettelysäännökset

               ES-TRIN-normiin 2017/1 sisältyy perinnealuksia koskevia erityissäännöksiä. Direktiivin (EU) 2016/1629 ja ES-TRIN-normin vaatimusten yhdenmukaisuuden säilyttämiseksi ja menettelysäännösten yksinkertaistamiseksi yksityiskohtaisia menettelysäännöksiä koskevaa direktiivin liitettä V on tarpeellista muuttaa. Liitteessä V olevan 2.01 artiklan 2 kohdassa säädetään tarkastuselimen koostumuksesta. ES-TRIN-normin 2017/1 mukaan kun perinnealukselle haetaan todistusta, sille on tehtävä tarkastus sellaisen asiantuntijan toimesta, jolla on erityisosaamista perinnealuksiin liittyvistä vaatimuksista. Perinnealusten asiantuntija määritellään ES-TRIN-normissa 2017/1 seuraavasti: ”Jäsenvaltion toimivaltaisen viranomaisen tai hyväksytyn laitoksen nimeämä henkilö, jolla on perinnealuksiin liittyvää erityisosaamista asiaa koskevan koulutuksensa ja kokemuksensa ansiosta ja joka tuntee sovellettavat tekniset vaatimukset ja säännöt, myös perinnealuksen edustamalta aikakaudelta.” Asiantuntijan on kuuluttava tarkastuselimeen.

               Direktiivin 31 artiklan 4 kohdan mukaan komissiolla on valta antaa delegoituja säädöksiä, joilla mukautetaan liitettä V hallinnollisten määräysten saattamiseksi ajan tasalle ja niiden yksinkertaistamiseksi. Delegoidun säädöksen luonnoksessa direktiivin (EU) 2016/1629 liitteessä V olevan 2.01 artiklan 2 kohta mukautetaan ES-TRIN 2017/1 -normin säännösten mukaiseksi.

               3.3 Selvennys niiden seikkojen luetteloon, joiden osalta vyöhykkeiden 1 ja 2 sisävesiväylillä ja vyöhykkeen 3 yhteydettömillä sisävesiväylillä liikennöiville kulkuneuvoille voidaan asettaa teknisiä lisävaatimuksia

               Direktiivin (EU) 2016/1629 liitteessä III esitetään rajoittava luettelo seikoista, joiden osalta jäsenvaltiot voivat asettaa kansallisia vaatimuksia direktiivin 23 artiklan 1 ja 2 kohdan mukaisesti.

               Direktiivin (EU) 2016/1629 31 artiklan 3 kohdan mukaan komissiolla on valta antaa delegoituja säädöksiä liitteen III mukauttamiseksi tieteen ja tekniikan kehitykseen.

               Direktiivin (EU) 2016/1629 liitteessä III oleva 2 kohta olisi saatettava ajan tasalle, jotta se olisi yhdenmukaisempi ES-TRIN-normin säännösten kanssa. Tämä 2 kohta kattaa ”Vakavuuden” lisäksi myös ”Lujuutta” koskevat säännökset analogisesti ES-TRIN-normin 3.02 artiklan kanssa. Kohdan 2 nykyinen otsake ei täysin vastaa luetelmakohtien sisältöä. Delegoidun säädöksen luonnoksessa tehdään tarvittavat mukautukset.

               Sisävesiliikenteen tunnustettujen luokituslaitosten ryhmä (GERC) toi heinäkuussa 2017 esiin mahdollisuuden parantaa direktiivin (EU) 2016/1629 liitteessä III olevaa luetteloa.

               Liitteessä III luetellaan seikat, joiden osalta vyöhykkeiden 1 ja 2 sisävesiväylillä ja vyöhykkeen 3 yhteydettömillä sisävesiväylillä liikennöiville kulkuneuvoille voidaan asettaa teknisiä lisävaatimuksia.

               Luettelo on rajoittava eikä siihen sisälly koneistoihin liittyviä seikkoja.

               Vyöhykkeillä 1 ja 2 tapahtuvan liikennöinnin osalta vaikuttaa itsestään selvältä pyytää runkorakenteen vahvistamista siten, että alus kestää tietyn aallonkorkeuden (direktiivin (EU) 2016/1629 liitteessä III oleva 2 kohta). Luettelo ei kuitenkaan sisällä seikkoja, joiden osalta näillä vyöhykkeillä liikennöiville kulkuneuvoille voitaisiin asettaa vastaavia koneistoja koskevia teknisiä vaatimuksia, erityisesti kulkuneuvon luotettavan käyttövoiman varmistamiseksi.

               ES-TRIN-normin 8.01 artiklan 1 kohdassa ei aseteta erityisesti koneistoja koskevia vaatimuksia vaan edellytetään ainoastaan, että moottorit ja niihin liittyvät laitteet suunnitellaan, rakennetaan ja asennetaan parhaiden toimintatapojen mukaisesti.

               Kun direktiivin (EU) 2016/1629 liitteeseen III lisätään kohta 8 ”Koneistot”, jäsenvaltiot voivat hyväksyä täydentäviä kansallisia säännöksiä turvallisuuden parantamiseksi.

               Delegoidun säädöksen luonnoksessa tehdään tarvittavat mukautukset.

               Direktiivin (EU) 2016/1629 liitteeseen III ehdotettujen muutosten vaikutukset ovat hyvin rajalliset, koska muutokset eivät edellytä voimassa olevien kansallisten määräysten muuttamista, vaan sitä vastoin ne parantavat oikeusvarmuutta ja mahdollisuuksia varmistaa turvallisuus vyöhykkeillä 1 ja 2.

               KOMISSION DELEGOITU DIREKTIIVI (EU) …/…,

               annettu 18.4.2018,

               sisävesialusten teknisistä vaatimuksista annetun Euroopan parlamentin ja neuvoston direktiivin (EU) 2016/1629 liitteiden II, III ja V muuttamisesta

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon sisävesialusten teknisistä vaatimuksista, direktiivin 2009/100/EY muuttamisesta ja direktiivin 2006/87/EY kumoamisesta 14 päivänä syyskuuta 2016 annetun Euroopan parlamentin ja neuvoston direktiivin (EU) 2016/1629
                  1
                ja erityisesti sen 31 artiklan 1, 3 ja 4 kohdan,

               sekä katsoo seuraavaa:

               (1)Euroopan parlamentin ja neuvoston direktiivi 2006/87/EY
                  2
                kumotaan Euroopan parlamentin ja neuvoston direktiivillä (EU) 2016/1629 7 päivästä lokakuuta 2018. Direktiivin (EU) 2016/1629 liitteen II mukaan kulkuneuvoihin sovellettavat tekniset vaatimukset ovat ne, jotka on esitetty ES-TRIN-normissa 2015/1.

               (2)Sisävesiliikenteen alalla toteutettavalla unionin toiminnalla olisi pyrittävä varmistamaan yhdenmukaisuus unionissa sovellettavien sisävesialuksia koskevien teknisten vaatimusten kehittämisessä.

               (3)Reinin navigaation keskuskomission (RNKK) puitteissa perustettiin 3 päivänä kesäkuuta 2015 sisävesiliikenteen normien laadinnasta vastaava eurooppalainen komitea (CESNI) laatimaan teknisiä normeja sisävesiliikenteen eri aloilla, erityisesti alusten, tietotekniikan ja miehistön osalta.

               (4)CESNI hyväksyi 6 päivänä heinäkuuta 2017 pitämässään kokouksessa sisävesialusten teknisiä vaatimuksia koskevan eurooppalaisen normin, jäljempänä ’ES-TRIN-normi’, 2017/1
                  3
               .

               (5)ES-TRIN-normissa vahvistetaan sisävesiliikenteen alusten turvallisuuden varmistamiseksi tarvittavat yhtenäiset tekniset vaatimukset. Se sisältää säännöksiä laivanrakennuksesta, sisävesialusten varustamisesta ja laitteista, erityissäännöksiä tietyistä alusryhmistä, kuten matkustaja-aluksista, työntökytkyeistä ja säiliöaluksista, säännöksiä automaattisesta tunnistusjärjestelmästä, säännöksiä aluksen tunnistetiedoista, todistusmalleista ja rekisteristä, siirtymäsäännöksiä sekä teknisen normin soveltamisohjeita.

               (6)RNKK muuttaa lainsäädäntökehystään (Reinillä liikennöivien alusten tarkastamista koskevia määräyksiä) niin, että siinä viitataan uuteen normiin, jolloin uudesta normista tulee pakollinen Reinin vesiliikenteestä tehdyn tarkistetun yleissopimuksen soveltamisessa.

               (7)Euroopan parlamentin ja neuvoston direktiiviä (EU) 2016/1629 olisi sen vuoksi muutettava.

               (8)Johdonmukaisuuden varmistamiseksi muutetut säännökset olisi saatettava osaksi kansallista lainsäädäntöä ja niitä oli sovellettava samasta päivämäärästä joka on alun perin säädetty direktiivin (EU) 2016/1629 saattamiselle osaksi kansallista lainsäädäntöä ja sen soveltamiselle.

               ON HYVÄKSYNYT TÄMÄN DIREKTIIVIN:

               1 artikla

               Muutetaan direktiivi (EU) 2016/1629 seuraavasti:

               1)Korvataan liite II tämän direktiivin liitteellä I.

               2)Muutetaan liite III tämän direktiivin liitteen II mukaisesti.

               3)Muutetaan liite V tämän direktiivin liitteen III mukaisesti.

               2 artikla

               1.Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 7 päivänä lokakuuta 2018 ja sovellettava niitä kyseisestä päivämäärästä alkaen. Niiden on viipymättä toimitettava nämä säännökset kirjallisina komissiolle.

               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

               2.Jäsenvaltioiden on toimitettava tässä direktiivissä säännellyistä kysymyksistä antamansa keskeiset kansalliset säännökset kirjallisina komissiolle.

               3 artikla

               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               4 artikla

               Tämä direktiivi on osoitettu kaikille jäsenvaltioille.

               Tehty Brysselissä 18.4.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 252, 16.9.2016, s. 118.

                     (2)

                        Euroopan parlamentin ja neuvoston direktiivi 2006/87/EY, annettu 12 päivänä joulukuuta 2006, sisävesialusten teknisistä vaatimuksista ja neuvoston direktiivin 82/714/ETY kumoamisesta (EUVL L 389, 30.12.2006, p. 1).

                     (3)

                        Päätöslauselma CESNI 2017-II-1.

    ---documentbreak---

               LIITE I

               ”LIITE II

               VYÖHYKKEIDEN 1, 2, 3 JA 4 SISÄVESIVÄYLILLÄ LIIKENNÖIVIEN KULKUNEUVOJEN TEKNISET VÄHIMMÄISVAATIMUKSET

               Kulkuneuvoihin sovellettavat tekniset vaatimukset ovat ne, jotka on esitetty ES-TRIN-normissa 2017/1.”

               LIITE II

               Muutetaan asetuksen (EU) 2016/1629 liite II seuraavasti:

               1) Korvataan 2 kohta seuraavasti:

               ”2. Lujuus ja vakavuus

               — Rakenteen vahvistaminen ja vakavuus

               — Hyväksytyn luokituslaitoksen antama todistus”

               2) Lisätään 8 kohta seuraavasti:

               ”8. Koneistot

               –Ohjausjärjestelmät

               –Potkuriakselit ja niiden lisälaitteet

               –Kuljetuskoneisto, kytkin ja niiden lisälaitteet

               –Keulapotkuri

               –Tyhjennysjärjestelmät ja palonsammutuslaitteet

               –Varavirtalähteet ja sähkölaitteet

               –Hyväksytyn luokituslaitoksen antama todistus”

               LIITE III

               Muutetaan asetuksen (EU) 2016/1629 liitteessä V olevan 2.01 artiklan 2 kohta seuraavasti:

               1) Korvataan c alakohta seuraavasti:

               ”c) yksi merenkulun asiantuntija, jolla on sisävesiväylien alusten kuljettamisen pätevyyskirja, jolla haltija valtuutetaan ohjaamaan tarkastettavaa alusta;”

               2) lisätään d alakohta seuraavasti:

               ”d) perinnealusten asiantuntija perinnealusten tarkastusta varten.”


title: KOMISSION DELEGOITU DIREKTIIVI (EU) …/…, Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen aktivaattorina valaisevassa jauheessa fluoresoivissa purkauslampuissa käytettävää lyijyä koskevan poikkeuksen osalta

text:
               PERUSTELUT

               1.DELEGOIDUN SÄÄDÖKSEN TAUSTA

               Tällä komission delegoidulla direktiivillä muutetaan tiettyjen vaarallisten aineiden käytön rajoittamisesta sähkö- ja elektroniikkalaitteissa annetun direktiivin 2011/65/EU (uudelleenlaadittu)
                  1
                (nk. RoHS 2 -direktiivi) liitettä III sen mukauttamiseksi tekniikan kehitykseen. Kyse on tiettyjä lyijyä sisältäviä sovelluksia koskevasta poikkeuksesta.

               RoHS 2 -direktiivin 4 artiklalla rajoitetaan tiettyjen vaarallisten aineiden käyttöä sähkö- ja elektroniikkalaitteissa. Direktiivi tuli voimaan 21. heinäkuuta 2011.

               Rajoitusten kohteena olevat aineet luetellaan RoHS 2 -direktiivin liitteessä II. Lyijyä, elohopeaa, kadmiumia, kuudenarvoista kromia, polybromibifenyylejä ja polybromidifenyylieettereitä koskevat rajoitukset ovat tällä hetkellä voimassa, kun taas bis(2-etyyliheksyyli)ftalaattia (DEHP), butyylibentsyyliftalaattia (BBP), dibutyyliftalaattia (DBP) ja di-isobutyyliftalaattia (DIBP) koskevat rajoitukset tulevat voimaan 22. heinäkuuta 2019 tai myöhemmin. RoHS 2 -direktiivin liitteissä III ja IV luetellaan tiettyihin käyttötarkoituksiin tarkoitettujen sähkö- ja elektroniikkalaitteiden materiaalit ja komponentit, jotka on vapautettu RoHS 2 -direktiivin 4 artiklan 1 kohdassa tarkoitetusta aineiden käyttörajoituksesta.

               Direktiivin 5 artiklassa säädetään liitteiden III ja IV mukauttamisesta tieteen ja tekniikan kehitykseen (poikkeusten sisällyttäminen, uusiminen, muuttaminen ja peruuttaminen). Direktiivin 5 artiklan 1 kohdan a alakohdan mukaan poikkeuksia saa sisällyttää liitteisiin III ja IV ainoastaan, jos tällainen sisällyttäminen ei vaikuta heikentävästi asetuksen (EY) N:o 1907/2006
                  2
                mukaiseen ympäristön- ja terveydensuojeluun ja jokin seuraavista edellytyksistä täyttyy: materiaalien ja komponenttien poistaminen tai korvaaminen tuotesuunnittelun muutoksilla tai materiaaleilla ja komponenteilla, jotka eivät edellytä liitteessä II lueteltujen materiaalien tai aineiden käyttöä, on tieteellisistä tai teknisistä syistä mahdoton toteuttaa; korvaavien aineiden luotettavuutta ei pystytä varmistamaan; tai korvaamisesta ympäristölle, terveydelle ja kuluttajien turvallisuudelle aiheutuvat kokonaishaitat ovat todennäköisesti merkittävämpiä kuin siitä ympäristölle, terveydelle ja kuluttajien turvallisuudelle koituvat kokonaishyödyt.

               Direktiivin 5 artiklan 1 kohdassa säädetään lisäksi, että Euroopan komissio, jäljempänä ’komissio’, sisällyttää tiettyihin käyttötarkoituksiin tarkoitettujen sähkö- ja elektroniikkalaitteiden materiaalit ja komponentit liitteissä III ja IV oleviin luetteloihin yksittäisillä delegoiduilla säädöksillä direktiivin 20 artiklan mukaisesti. Direktiivin 5 artiklan 3 kohdassa ja liitteessä V vahvistetaan menettely poikkeuksen myöntämistä, uusimista tai peruuttamista koskevien hakemusten jättämiselle.

               2.SÄÄDÖKSEN HYVÄKSYMISTÄ EDELTÄNEET KUULEMISET

               Komissio on RoHS 2 direktiivin julkaisemisen jälkeen vastaanottanut lukuisia hakemuksia
                  3
                talouden toimijoilta 5 artiklan 3 kohdan ja liitteen V säännösten mukaisesti uusien poikkeusten myöntämiseksi ja voimassa olevien poikkeusten uusimiseksi.

               Nykyinen liitteessä III oleva poikkeus 18 b sallii lyijyn käytön aktivaattorina valaisevassa jauheessa (enintään 1 painoprosenttia lyijyä) purkauslampuissa, joita käytetään esimerkiksi BSP-loisteainetta (BaSi2O5:Pb) sisältävinä solariumlamppuina. Komissio vastaanotti kaksi kyseisen poikkeuksen uusimista koskevaa hakemusta joulukuussa 2014 ja tammikuussa 2015. Vaikka poikkeuksen 18 b voimassaolon päättymispäivä oli 21. heinäkuuta 2016 luokkien 1–7 ja 10
                  4
                osalta RoHS-direktiivin vaatimusten mukaisesti (5 artiklan 5 kohdan toinen alakohta), sen soveltamista jatketaan siihen saakka, kun komissio tekee päätöksen uusimista koskevasta hakemuksesta. Lisäksi komissio vastaanotti tammikuussa 2015 hakemuksen nro 2015-3, joka koskee uuden poikkeuksen sisällyttämistä liitteeseen IV siltä osin kuin on kyse purkauslampuista, joita käytetään loisteainetta sisältävinä valohoitolamppuina. Koska arviointi osoitti, että lääkinnälliseen käyttöön tarkoitettu lamppu voi mekaanisesti sopia solariumlaitteeseen ja päinvastoin, nämä poikkeusta koskevat hakemukset päätettiin sisällyttää poikkeuksen 18 b arviointiin.

               Poikkeushakemuksen arvioimiseksi komissio käynnisti selvityksen vaaditun teknisen ja tieteellisen arvioinnin tekemiseksi. Siihen sisältyi kahdeksan viikkoa kestänyt kyseistä hakemusta koskenut sidosryhmien avoin verkkokuuleminen
                  5
               . Sidosryhmien kuulemisen aikana vastaanotettiin yksi lausunto.

               Hakemuksesta tehdyn arvioinnin sisältävä loppuraportti julkaistiin
                  6
               ; ja sidosryhmille ilmoitettiin asiasta.

               Tämän jälkeen komissio kuuli RoHS 2 -direktiivin nojalla annettavia delegoituja säädöksiä varten perustettua jäsenvaltioiden asiantuntijaryhmää asiantuntijakokouksen aikana 15. joulukuuta 2016. Kokouksessa kuultiin myös hakijoiden ja niiden sidosryhmien, joita asia eniten koskee, esityksiä. Asiantuntijat olivat samaa mieltä komission esittämästä luonnoksesta, mutta suurin osa jäsenistä ei joko ollut paikalla tai ei ilmaissut mielipidettään. Paremman sääntelyn suuntaviivojen mukaisesti delegoidun direktiivin luonnos julkaistiin paremman sääntelyn portaalissa, jossa se oli nähtävillä yleistä palautetta varten neljän viikon ajan. Kommentteja saatiin kaksi, jotka molemmat käsittelivät delegoidun direktiivin luonnoksen sanamuotoon soveltuvia luokkia. Molemmat kommentit otettiin huomioon ja delegoidun direktiivin luonnosta muutettiin vastaavasti. Tämän muutoksen jälkeen järjestetyn toisen neliviikkoisen julkisen palautejakson aikana saatiin neljä kommenttia, joissa kaikissa tuettiin delegoidun direktiivin luonnosta ja joista yhdessä vaadittiin välitöntä soveltamista ja pidempää voimassaoloaikaa. Kaikki 5 artiklan 3–7 kohdan mukaiset, poikkeuksia ainerajoituksista koskevat tarpeelliset toimenpiteet on toteutettu
                  7
               . Neuvostolle ja Euroopan parlamentille on ilmoitettu kaikista toimista.

               Loppuraportissa nostettiin esiin erityisesti seuraavat tekniset tiedot ja arvioinnit:

               ·Toimiessaan aktivaattorina valaisevassa jauheessa lyijyn edellytetään mahdollistavan BSP-loisteaineen fluoresoinnin. Se muuntaa 254 nm:n säteilyn määritetyksi UV-säteilyksi (290 nm–400 nm) ja sitä käytetään yli 95 prosentissa fluoresoivia
                  matalapaineisia elohopeahöyrylamppuja, joita käytetään sisätiloissa solariumkäytössä sekä tietyissä lääkinnällisissä sovelluksissa. Se tuottaa UV-intensiteetin, jonka aallonpituus on 350 nm, jota ihon pigmentoitumisen (rusketuksen) käynnistyminen edellyttää.

               ·Solariumlaitteita säännellään EU:ssa tiukasti ja kaikkien lyijyn vaihtoehtojen olisi täytettävä luotettavuuteen, turvallisuuteen ja terveysriskeihin liittyvät kriteerit. Tällä hetkellä tällaisia vaihtoehtoja ei ole saatavilla ja lyijyn korvaaminen on sen vuoksi tieteellisistä ja teknisistä syistä mahdoton toteuttaa.

               Kuten direktiivin 2011/65/EU 5 artiklassa edellytetään, poikkeus on asetuksen (EY) N:o 1907/2006 (REACH) mukainen, eikä luokkia 1–7 ja 10 koskevasta arvioinnista saatujen tulosten perusteella vaikuta heikentävästi sen mukaiseen ympäristön- ja terveydensuojeluun. Lisäksi liitteessä III olevaan 18 b kohtaan liittyvää poikkeusta koskeva hakemus täyttää ainakin yhden 5 artiklan 1 kohdan a alakohdassa täsmennetyistä edellytyksistä. Koska asianomaisiin käyttötarkoituksiin ei tällä hetkellä ole saatavilla riittävän luotettavia vaihtoehtoja eikä niitä todennäköisesi ole markkinoilla saatavilla lähitulevaisuudessakaan, on perusteltua, että poikkeus pidetään voimassa 21 päivään heinäkuuta 2021 asti. Koska luotettavia korvaavia vaihtoehtoja ei ole vielä saatavilla, korvaamisesta aiheutuvia kielteisiä sosioekonomisia vaikutuksia ei ole odotettavissa tällä ajanjaksolla. Poikkeukselle myönnettävällä voimassaoloajalla ei todennäköisesti ole haitallisia vaikutuksia myöskään innovointiin. Lisäksi kun otetaan huomioon hakemus nro 2015-3 ja se, että lääkinnälliseen käyttöön tai solariumiin tarkoitettu lamppu voi mekaanisesti sopia samaan valaisimeen tai laitteeseen, liitteeseen on lisättävä uusi lääkinnällisiä sovelluksia (lukuun ottamatta liitteessä IV olevassa 34 kohdassa mainittuja) koskeva alakohta 18 b.

               Muiden luokkien kuin luokkien 1–7 ja 10 osalta nykyinen poikkeus on voimassa 5 artiklan 2 kohdassa vahvistettujen voimassaoloaikojen mukaisesti.

               3.DELEGOIDUN SÄÄDÖKSEN OIKEUDELLINEN SISÄLTÖ

               Delegoidulla direktiivillä myönnetään poikkeus direktiivin 2011/65/EU 4 artiklan 1 kohdassa säädetyistä rajoituksista tiettyihin käyttötarkoituksiin käytettävälle lyijylle. Poikkeus sisällytetään liitteeseen III.

               Välineenä on delegoitu direktiivi, kuten direktiivissä 2011/65/EU säädetään. Näin täytetään erityisesti sen 5 artiklan 1 kohdan a alakohdassa säädetyt asiaa koskevat vaatimukset.

               Delegoidun direktiivin tavoitteena on edistää ihmisten terveyden ja ympäristön suojelua ja lähentää sähkö- ja elektroniikkatuotteiden sisämarkkinoita koskevia säännöksiä sallimalla muutoin kiellettyjen aineiden tietyt käyttötarkoitukset RoHS 2 -direktiivin säännösten ja edellytysten mukaisesti sekä kyseisessä direktiivissä vahvistetun, liitteiden III ja IV mukauttamista tieteen ja tekniikan kehitykseen koskevan menettelyn mukaisesti.

               Suhteellisuusperiaatteen mukaisesti tässä direktiivissä ei ylitetä sitä, mikä on tarpeen näiden tavoitteiden saavuttamiseksi.

               Ehdotuksella ei ole vaikutuksia EU:n talousarvioon.

               KOMISSION DELEGOITU DIREKTIIVI (EU) …/…,

               annettu 16.11.2018,

               Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen aktivaattorina valaisevassa jauheessa fluoresoivissa purkauslampuissa käytettävää lyijyä koskevan poikkeuksen osalta

               (ETA: n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon tiettyjen vaarallisten aineiden käytön rajoittamisesta sähkö- ja elektroniikkalaitteissa 8 päivänä kesäkuuta 2011 annetun Euroopan parlamentin ja neuvoston direktiivin 2011/65/EU
                  8
                ja erityisesti sen 5 artiklan 1 kohdan a alakohdan

               sekä katsoo seuraavaa:

               1.
                     Direktiivissä 2011/65/EU edellytetään jäsenvaltioiden varmistavan, etteivät markkinoille saatetut sähkö- ja elektroniikkalaitteet sisällä mainitun direktiivin liitteessä III lueteltuja tiettyjä vaarallisia aineita. Kyseistä vaatimusta ei sovelleta direktiivin 2011/65/EU liitteessä III lueteltuihin käyttötarkoituksiin.

               2.
                     Sähkö- ja elektroniikkalaitteiden eri luokat, joihin direktiiviä 2011/65/EU sovelletaan, luetellaan mainitun direktiivin liitteessä I.

               3.
                     Lyijy on rajoitusten kohteena oleva aine, joka mainitaan direktiivin 2011/65/EU liitteessä II. Lyijyn käyttö aktivaattorina valaisevassa jauheessa (enintään 1 painoprosenttia lyijyä) purkauslampuissa, joita käytetään esimerkiksi BSP-loisteainetta (BaSi2O5:Pb) sisältävinä solariumlamppuina vapautettiin kuitenkin kyseisestä rajoituksesta ja se sisältyy tällä hetkellä kyseisen direktiivin liitteessä olevaan 18 b kohtaan. Poikkeuksen alkuperäinen päättymispäivä oli luokkien 1–7 ja 10 osalta 21 päivä heinäkuuta 2016 kyseisen direktiivin 5 artiklan 2 kohdan toisen alakohdan mukaisesti.

               4.
                     Komissio vastaanotti tämän poikkeuksen uusimista koskevan, direktiivin 2011/65/EU 5 artiklan 5 kohdan ensimmäisen alakohdan mukaisen hakemuksen ennen 21 päivää tammikuuta 2015. Tämä poikkeus on voimassa, kunnes kyseistä hakemusta koskeva päätös on tehty kyseisen artiklan toisen kohdan mukaisesti.

               5.
                     Lisäksi komissio vastaanotti tammikuussa 2015 hakemuksen nro 2015–3, joka koskee uuden poikkeuksen sisällyttämistä liitteeseen IV siltä osin kuin on kyse purkauslampuista, joita käytetään loisteainetta sisältävinä valohoitolamppuina (lääkinnällisenä laitteena). Koska arviointi osoitti, että lääkinnälliseen käyttöön tarkoitettu lamppu voi mekaanisesti sopia solariumlaitteeseen ja päinvastoin, nämä poikkeusta koskevat hakemukset päätettiin sisällyttää liitteessä III olevan poikkeuksen 18 b arviointiin.

               6.
                     Toimiessaan aktivaattorina valaisevassa jauheessa lyijyn edellytetään mahdollistavan BSP-loisteaineen fluoresoinnin. Se muuntaa 254 nm:n säteilyn määritetyksi UV-säteilyksi (290 nm–400 nm) ja sitä käytetään yli 95 prosentissa fluoresoivia
                  matalapaineisia elohopeahöyrylamppuja, joita käytetään sisätiloissa solariumkäytössä sekä tietyissä lääkinnällisissä sovelluksissa. Se tuottaa UV-intensiteetin, jonka aallonpituus on 350 nm, jota ihon pigmentoitumisen käynnistyminen edellyttää.

               7.
                     Solariumlaitteita säännellään EU:ssa tiukasti ja kaikkien lyijyn vaihtoehtojen olisi täytettävä luotettavuuteen, turvallisuuteen ja terveysriskeihin liittyvät kriteerit. Tällaisia vaihtoehtoja ei tällä hetkellä ole.

               8.
                     Lyijyn korvaaminen tai poistaminen tietyistä purkauslampuista, joissa käytetään BSP-loisteainetta, on tieteellisesti ja teknisesti mahdoton toteuttaa korvaavien aineiden puuttumisen vuoksi . Poikkeus on Euroopan parlamentin ja neuvoston asetuksen (EY) N:o 1907/2006
                  9
                mukainen eikä näin ollen vaikuta heikentävästi siinä säädettyyn ympäristön- ja terveydensuojeluun. Poikkeus, joka koskee lyijyn käyttöä aktivaattorina valaisevassa jauheessa (enintään 1 painoprosenttia lyijyä) purkauslampuissa, joita käytetään esimerkiksi BSP-loisteainetta sisältävinä solariumlamppuina, olisi sen vuoksi uusittava.

               9.
                     Koska markkinoilla ei kyseisille käyttötarkoituksille ole luotettavia vaihtoehtoja, tällaisia käyttötarkoituksia koskeva poikkeus olisi uusittava direktiivin 2011/65/EU liitteessä I olevien luokkien 1–7 ja 10 osalta enintään viiden vuoden ajaksi 21 päivään heinäkuuta 2021 saakka. Ottaen huomioon tulokset, joita käynnissä olevista ponnisteluista luotettavan korvaavan aineen löytämiseksi on saatu, poikkeuksen voimassaololla tuskin on kielteisiä vaikutuksia innovointiin.

               10.
                     Muiden luokkien kuin direktiivin 2011/65/EU liitteessä I olevien luokkien 1–7 ja 10 osalta nykyinen poikkeus on edelleen voimassa direktiivin 2011/65/EU 5 artiklan 2 kohdan toisessa alakohdassa vahvistettujen voimassaoloaikojen mukaisesti. Oikeudellisen selvyyden vuoksi voimassaolon päättymispäivät olisi lisättävä mainitun direktiivin liitteeseen III.

               11.
                     Kun otetaan huomioon hakemus nro 2015–3 ja se, että lääkinnälliseen käyttöön tarkoitettu lamppu voi mekaanisesti sopia solariumlaitteeseen ja päinvastoin, direktiivin 2011/65/EU liitteeseen III olisi lisättävä uusi lääkinnällisiä sovelluksia (lukuun ottamatta direktiivin 2011/65/EU liitteessä IV olevan 34 kohdan kattamia käyttötarkoituksia) koskeva 18 b–I alakohta. Tätä alakohtaa olisi sovellettava luokkiin 5 ja 8, ja se on voimassa 21 päivään heinäkuuta 2021.

               12.
                     Sen vuoksi direktiiviä 2011/65/EU olisi muutettava,

               ON HYVÄKSYNYT TÄMÄN DIREKTIIVIN:

               1 artikla

               Muutetaan direktiivin 2011/65/EU liite III tämän direktiivin liitteen mukaisesti.

               2 artikla

               1.Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään  päivänä kuuta [päivämäärä – 12. kuukauden viimeinen päivä tämän direktiivin voimaantulosta]. Niiden on viipymättä toimitettava nämä säännökset kirjallisina komissiolle.

               Jäsenvaltioiden on sovellettava näitä säännöksiä viimeistään  päivästä kuuta  [päivämäärä – 12. kuukauden viimeinen päivä + 1 päivä tämän direktiivin voimaantulosta].

               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

               2.Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

               3 artikla

               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               4 artikla

               Tämä direktiivi on osoitettu kaikille jäsenvaltioille.

               Tehty Brysselissä 16.11.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 174, 1.7.2011, s. 88.

                     (2)

                        EUVL L 396, 30.12.2006, s. 1.

                     (3)

                        Luettelo on saatavana osoitteessa
                  http://ec.europa.eu/environment/waste/rohs_eee/adaptation_en.htm

                     (4)

                        Kyseiset luokat ovat seuraavat: 1. Suuret kodinkoneet 2. Pienet kodinkoneet 3. Tieto- ja teletekniset laitteet 4. Kuluttajaelektroniikka 5. Valaistuslaitteet 6. Sähkö- ja elektroniikkatyökalut 7. Lelut, vapaa-ajan- ja urheiluvälineet 10. Automaatit. Sähkö- ja elektroniikkalaiteluokat luetellaan RoHS-direktiivin liitteessä I.

                     (5)

                  Kuulemisaika
                  : 21.8.2015–16.10.2015.

                     (6)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/

                     (7)

                        Luettelo tarvittavista hallinnollisista vaiheista on saatavilla
                  komission verkkosivustolla
                  . Kuhunkin delegoidun säädöksen luonnokseen liittyvän menettelyn nykyvaiheeseen voi tutustua delegoituja säädöksiä koskevassa toimielinten välisessä rekisterissä osoitteessa
                  https://webgate.ec.europa.eu/regdel/#/home
                  .

                     (8)

                        EUVL L 174, 1.7.2011, s. 88.

                     (9)

                        Euroopan parlamentin ja neuvoston asetus (EY) N:o 1907/2006, annettu 18. joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH) ja Euroopan kemikaaliviraston perustamisesta (EUVL L 396, 30.12.2006, s. 1).

    ---documentbreak---

               LIITE

               Korvataan liitteessä III oleva poikkeus 18 b seuraavasti:

                        ”18 b

                        Lyijy aktivaattorina valaisevassa jauheessa (enintään 1 painoprosenttia lyijyä) purkauslampuissa, joita käytetään esimerkiksi BSP-loisteainetta (BaSi2O5:Pb) sisältävinä solariumlamppuina

                        Päättyy

                        -21.7.2021 luokkien 1–7 ja 10 osalta;

                        -21.7.2021 luokkien 8 ja 9 osalta, lukuun ottamatta in vitro -diagnostiikkaan tarkoitettuja lääkinnällisiä laitteita ja teollisuuden tarkkailu- ja valvontalaitteita,

                        -21.7.2023 luokan 8 in vitro -diagnostiikkaan tarkoitettujen lääkinnällisten laitteiden osalta,

                        -21.7.2024 luokan 9 teollisuuden tarkkailu- ja valvontalaitteiden sekä luokan 11 osalta.

                        18 b-I

                        Lyijy aktivaattorina valaisevassa jauheessa (enintään 1 painoprosenttia lyijyä) purkauslampuissa, joita käytetään esimerkiksi BSP-loisteainetta (BaSi2O5:Pb) sisältävinä valohoitolamppuina

                        Sovelletaan luokkiin 5 ja 8 (lukuun ottamatta liitteen IV 34 kohdan kattamia käyttötarkoituksia) ja päättyy 21.7.2021.”


title: KOMISSION TÄYTÄNTÖÖNPANODIREKTIIVI (EU) …/…, neuvoston direktiivin 2002/55/EY 2 artiklan 1 kohdan b alakohdassa, neuvoston direktiivin 2008/72/EY liitteessä II ja komission direktiivin 93/61/ETY liitteessä olevan sukujen ja lajien luettelon muuttamisesta

text:
               KOMISSION TÄYTÄNTÖÖNPANODIREKTIIVI (EU) …/…,

               annettu 17.6.2019,

               neuvoston direktiivin 2002/55/EY 2 artiklan 1 kohdan b alakohdassa, neuvoston direktiivin 2008/72/EY liitteessä II ja komission direktiivin 93/61/ETY liitteessä olevan sukujen ja lajien luettelon muuttamisesta

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon vihannesten siementen pitämisestä kaupan 13 päivänä kesäkuuta 2002 annetun neuvoston direktiivin 2002/55/EY
                  1
                ja erityisesti sen 2 artiklan 2 kohdan,

               ottaa huomioon vihannesten lisäys- ja taimiaineiston, lukuun ottamatta siemeniä, pitämisestä kaupan 15 päivänä heinäkuuta 2008 annetun neuvoston direktiivin 2008/72/EY
                  2
                ja erityisesti sen 1 artiklan 3 kohdan ja 22 artiklan,

               ottaa huomioon sellaiset vaatimukset, jotka vihannesten lisäys- ja taimiaineiston, siemeniä lukuun ottamatta, on neuvoston direktiivin 92/33/ETY mukaisesti täytettävä, määrittelevien liiteluetteloiden laatimisesta 2 päivänä heinäkuuta 1993 annetun komission direktiivin N:o 93/61/ETY
                  3
                ja erityisesti sen 1 artiklan,

               sekä katsoo seuraavaa:

               (1)Neuvoston direktiiveissä 2002/55/EY ja 2008/72/EY esitetään niiden kattamat lajit kaksisarakkeisissa taulukoissa, joissa taulukon toisessa sarakkeessa luetellaan lajin tieteellinen nimi ja toisessa lajin yksi tai useampi yleisnimi.

               (2)Tietyt vihanneslajien lajikkeet kuuluvat lajeihin, jotka on lueteltu niiden tieteellisellä nimellä, mutta eivät kuitenkaan lajiketyyppeihin, joita kuvataan yleisnimillä. Sen vuoksi olisi täsmennettävä, mitä lajikkeita direktiivit 2002/55/EY ja 2008/72/EY kattavat.

               (3)Tällaisen täsmennyksen yhteydessä olisi otettava huomioon, että joidenkin vihanneslajien lajikkeita saatetaan markkinoille kaikkialla unionissa, kun taas toisilla lajikkeilla on pelkästään kansalliset tai alueelliset markkinat. Sen vuoksi ei ole tarkoituksenmukaista kattaa näiden vihanneslajien kaikkia lajikkeita. Siksi olisi täsmennettävä, että joidenkin lajien osalta olisi katettava kaikki lajikkeet ja joidenkin muiden lajien osalta vain tietyt lajikkeet.

               (4)Teoksessa International Code of Nomenclature for Cultivated Plants on otettu käyttöön virallinen kategoria ’ryhmä’ viljelykasvien lajikkeiden luokittelua varten. Kategoria ’ryhmä’ soveltuu niiden lajikkeiden määrittelemiseen, jotka kuuluvat direktiivien 2002/55/EY ja 2008/72/EY kattamiin lajeihin.

               (5)Direktiiveissä 2002/55/EY ja 2008/72/EY olevia lajitaulukkoja olisi muutettava sen täsmentämiseksi, katetaanko vihanneslajin kaikki lajikkeet vai ainoastaan tietyt ryhmät. Vihanneslajien vastaavat tieteelliset nimet ja niihin kuuluvat ryhmänimet olisi esitettävä hierarkkisessa järjestyksessä, jotta ei ole epäselvyyttä siitä, mitkä asianomaisten lajien lajikkeet otetaan huomioon.

               (6)Lajikkeiden lajienvälisen ja lajinsisäisen risteyttämisen käyttö saattaa johtaa siihen, että jotkin vihanneslajien lajikkeet eivät kuulu mihinkään vakiintuneeseen lajiin tai ryhmään. Jotta tällaiset lajiketyypit voidaan sisällyttää direktiivin 2002/55/EY soveltamisalaan, lajiluetteloon olisi sisällyttävä risteymät sellaisten lajien ja ryhmien välillä, jotka luetellaan mainitun direktiivin 2 artiklan 1 kohdan b alakohdassa.

               (7)Direktiivin 2002/55/EY 2 artiklan 1 kohdan b alakohdassa luetellut ryhmät olisi myös tarpeen mukaan otettava huomioon mainitun direktiivin liitteessä II olevan 3 kohdan a alakohdassa ja liitteessä III olevassa 2 kohdassa.

               (8)Direktiivejä 2002/55/EY, 2008/72/EY ja N:o 93/61/ETY olisi sen vuoksi muutettava.

               (9)Lisäksi komission direktiivillä N:o 93/61/ETY pannaan täytäntöön neuvoston direktiivin 92/33/EY 4 artikla, joka on kumottu ja korvattu neuvoston direktiivin 2008/72/EY 4 artiklalla. Vihannesten lisäysaineistolta edellytettyjä vaatimuksia koskevan direktiivin N:o 93/61/ETY liitteessä on taulukko, jossa luetellaan lisäysaineiston laatua heikentävät haitalliset organismit.

               (10)Tiettyjen direktiivissä N:o 93/61/ETY mainittujen lajien kasvitieteelliset nimet olisi asianomaisen taulukon ajantasaistamisen yhteydessä mukautettava tieteen kehitykseen.

               (11)Tässä direktiivissä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN DIREKTIIVIN:

               1 artikla
               Direktiivin 2002/55/EY muuttaminen

               Muutetaan direktiivi 2002/55/EY tämän direktiivin liitteessä olevan A osan mukaisesti.

               2 artikla
               Direktiivin 2008/72/EY muuttaminen

               Korvataan direktiivin 2008/72/EY liite II tämän direktiivin liitteessä olevan B osan mukaisesti.

               3 artikla
               Direktiivin N:o 93/61/ETY muuttaminen

               Muutetaan direktiivin N:o 93/61/ETY liite tämän direktiivin liitteessä olevan C osan mukaisesti.

               4 artikla
               Saattaminen osaksi kansallista lainsäädäntöä

               Jäsenvaltioiden on hyväksyttävä ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 30 päivänä kesäkuuta 2020. Niiden on viipymättä ilmoitettava tästä komissiolle.

               Jäsenvaltioiden on sovellettava näitä säännöksiä 1 päivästä heinäkuuta 2020.

               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.

               5 artikla
               Voimaantulo

               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               6 artikla
               Osoitus

               Tämä direktiivi on osoitettu kaikille jäsenvaltioille.

               Tehty Brysselissä 17.6.2019

                     Komission puolesta

                     Puheenjohtaja

                     Jean-Claude JUNCKER

                     (1)

                        EYVL L 193, 20.7.2002, s. 33.

                     (2)

                        EUVL L 205, 1.8.2008, s. 28.

                     (3)

                        Komission direktiivi N:o 93/61/ETY, annettu 2 päivänä heinäkuuta 1993, sellaiset vaatimukset, jotka vihannesten lisäys- ja taimiaineiston, siemeniä lukuun ottamatta, on neuvoston direktiivin 92/33/ETY mukaisesti täytettävä, määrittelevien liiteluetteloiden laatimisesta (EYVL L 250, 7.10.1993, s. 19).

    ---documentbreak---

               FI

               LIITE

               A osa

               Muutetaan direktiivi 2002/55/EY seuraavasti:

               (1) Korvataan 2 artiklan 1 kohdan b alakohta seuraavasti:

               ”Allium cepa L.

               — Cepa-ryhmä (Ruokasipuli)

               — Aggregatum-ryhmä (Salottisipuli)

               Allium fistulosum L. (Pillisipuli)

               — kaikki lajikkeet

               Allium porrum L. (Purjosipuli)

               — kaikki lajikkeet

               Allium sativum L. (Valkosipuli)

               — kaikki lajikkeet

               Allium schoenoprasum L. (Ruohosipuli)

               — kaikki lajikkeet

               Anthriscus cerefolium (L.) Hoffm. (Kirveli)

               — kaikki lajikkeet

               Apium graveolens L.

               — Lehtiselleri-ryhmä

               — Mukulaselleri-ryhmä

               Asparagus officinalis L. (Parsa)

               — kaikki lajikkeet

               Beta vulgaris L.

               — Punajuurikas-ryhmä (Punajuurikas, mukaan lukien Cheltenham-juurikas)

               — Lehtijuurikas-ryhmä (Lehtijuurikas tai lehtimangoldi)

               Brassica oleracea L.

               — Lehtikaali-ryhmä

               — Kukkakaali-ryhmä

               — Keräkaali-ryhmä (Punakaali ja valkokaali)

               — Ruusukaali-ryhmä

               — Kyssäkaali-ryhmä

               — Kurttukaali-ryhmä

               — Parsakaali-ryhmä (calabrese-tyyppi ja sprouting-tyyppi)

               — Palmukaali-ryhmä

               — Tronchuda-ryhmä (Portugalinkaali)

               Brassica rapa L.

               — Kiinankaali-ryhmä

               — Nauris-ryhmä

               Capsicum annuum L. (Paprika tai chilipaprika)

               — kaikki lajikkeet

               Cichorium endivia L. (Endiivi)

               — kaikki lajikkeet

               Cichorium intybus L.

               — Salaattisikuri-ryhmä

               — Lehtisikuri-ryhmä (Isolehtiskuri tai italiansikuri)

               — Teollisuussikuri-ryhmä (juurisikuri-ryhmä)

               Citrullus lanatus (Thunb.) Matsum. et Nakai (Vesimeloni)

               — kaikki lajikkeet

               Cucumis melo L. (Meloni)

               — kaikki lajikkeet

               Cucumis sativus L.

               — Kurkku-ryhmä

               — Avomaakurkku-ryhmä

               Cucurbita maxima Duchesne (Jättikurpitsa)

               — kaikki lajikkeet

               Cucurbita pepo L. (Kesäkurpitsa, mukaan lukien tuleentunut kurpitsa sekä tuleentunut ja tuleentumaton kiekkokurpitsa)

               — kaikki lajikkeet

               Cynara cardunculus L.

               — Latva-artisokka-ryhmä

               — Kardoni-ryhmä

               Daucus carota L. (Porkkana ja Rehuporkkana)

               — kaikki lajikkeet

               Foeniculum vulgare Mill. (Fenkoli)

               — Salaattifenkoli-ryhmä

               Lactuca sativa L. (Lehtisalaatti)

               — kaikki lajikkeet

               Solanum lycopersicum L. (Tomaatti)

               — kaikki lajikkeet

               Petroselinum crispum (Mill.) Nyman ex A. W. Hill

               — Lehtipersilja-ryhmä

               — Juuripersilja-ryhmä

               Phaseolus coccineus L. (Ruusupapu)

               — kaikki lajikkeet

               Phaseolus vulgaris L.

               — Tarhapapu-ryhmä

               — Salkopapu-ryhmä

               Pisum sativum L.

               — Silpoherne-ryhmä

               — Silpoydinherne-ryhmä

               — Sokeriherne-ryhmä

               Raphanus sativus L.

               — Retiisi-ryhmä

               — Retikka-ryhmä

               Rheum rhabarbarum L. (Raparperi)

               — kaikki lajikkeet

               Scorzonera hispanica L. (Kaurajuuri tai mustajuuri)

               — kaikki lajikkeet

               Solanum melongena L. (Munakoiso)

               — kaikki lajikkeet

               Spinacia oleracea L. (Pinaatti)

               — kaikki lajikkeet

               Valerianella locusta (L.) Laterr. (Vuonankaali)

               — kaikki lajikkeet

               Vicia faba L. (Härkäpapu)

               — kaikki lajikkeet

               Zea mays L.

               — Sokerimaissi-ryhmä

               — Paukkumaissi-ryhmä

               Edellä lueteltujen lajien ja ryhmien kaikki risteymät.”

               (2) Korvataan liitteessä II olevan 3 kohdan a alakohdassa olevan taulukon ensimmäisessä sarakkeessa ilmaisujen ’Asparagus officinalis’ ja ’Cichorium endivia’ välissä olevat ilmaisut seuraavasti:

                  ”Beta vulgaris (Punajuurikas-ryhmä)

                  Beta vulgaris (muu kuin Punajuurikas-ryhmä)

                  Brassica oleracea (Kukkakaali-ryhmä)

                  Brassica oleracea (muu kuin Kukkakaali-ryhmä)

                  Brassica rapa (Kiinankaali-ryhmä)

                  Brassica rapa (Nauris-ryhmä)

                  Capsicum annuum

                  Cichorium intybus (Salaattisikuri-ryhmä, lehtisikuri-ryhmä)

                  Cichorium intybus (teollisuussikuri-ryhmä (juurisikuri-ryhmä))”.

               (3) Korvataan liitteessä III olevassa 2 kohdassa olevan taulukon ensimmäisessä sarakkeessa ilmaisujen ’Capsicum annuum’ ja ’Cichorium endivia’ välissä olevat ilmaisut seuraavasti:

               ”Cichorium intybus (Salaattisikuri-ryhmä, lehtisikuri-ryhmä)

                  Cichorium intybus (teollisuussikuri-ryhmä (juurisikuri-ryhmä))”.

               B osa

               ”Allium cepa L.

               — Cepa-ryhmä (Ruokasipuli)

               — Aggregatum-ryhmä (Salottisipuli)

               Allium fistulosum L. (Pillisipuli)

               — kaikki lajikkeet

               Allium porrum L. (Purjosipuli)

               — kaikki lajikkeet

               Allium sativum L. (Valkosipuli)

               — kaikki lajikkeet

               Allium schoenoprasum L. (Ruohosipuli)

               — kaikki lajikkeet

               Anthriscus cerefolium (L.) Hoffm. (Kirveli)

               — kaikki lajikkeet

               Apium graveolens L.

               — Lehtiselleri-ryhmä

               — Mukulaselleri-ryhmä

               Asparagus officinalis L. (Parsa)

               — kaikki lajikkeet

               Beta vulgaris L.

               — Punajuurikas-ryhmä (Punajuurikas, mukaan lukien Cheltenham-juurikas)

               — Lehtijuurikas-ryhmä (Lehtijuurikas tai lehtimangoldi)

               Brassica oleracea L.

               — Lehtikaali-ryhmä

               — Kukkakaali-ryhmä

               — Keräkaali-ryhmä (Punakaali ja valkokaali)

               — Ruusukaali-ryhmä

               — Kyssäkaali-ryhmä

               — Kurttukaali-ryhmä

               — Parsakaali-ryhmä (calabrese-tyyppi ja sprouting-tyyppi)

               — Palmukaali-ryhmä

               — Tronchuda-ryhmä (Portugalinkaali)

               Brassica rapa L.

               — Kiinankaali-ryhmä

               — Nauris-ryhmä

               Capsicum annuum L. (Paprika tai chilipaprika)

               — kaikki lajikkeet

               Cichorium endivia L. (Endiivi)

               — kaikki lajikkeet

               Cichorium intybus L.

               — Salaattisikuri-ryhmä

               — Lehtisikuri-ryhmä (Isolehtiskuri tai italiansikuri)

               — Teollisuussikuri-ryhmä (juurisikuri-ryhmä)

               Citrullus lanatus (Thunb.) Matsum. et Nakai (Vesimeloni)

               — kaikki lajikkeet

               Cucumis melo L. (Meloni)

               — kaikki lajikkeet

               Cucumis sativus L.

               — Kurkku-ryhmä

               — Avomaakurkku-ryhmä

               Cucurbita maxima Duchesne (Jättikurpitsa)

               — kaikki lajikkeet

               Cucurbita pepo L. (Kesäkurpitsa, mukaan lukien tuleentunut kurpitsa sekä tuleentunut ja tuleentumaton kiekkokurpitsa)

               — kaikki lajikkeet

               Cynara cardunculus L.

               — Latva-artisokka-ryhmä

               — Kardoni-ryhmä

               Daucus carota L. (Porkkana ja Rehuporkkana)

               — kaikki lajikkeet

               Foeniculum vulgare Mill. (Fenkoli)

               — Salaattifenkoli-ryhmä

               Lactuca sativa L. (Lehtisalaatti)

               — kaikki lajikkeet

               Solanum lycopersicum L. (Tomaatti)

               — kaikki lajikkeet

               Petroselinum crispum (Mill.) Nyman ex A. W. Hill

               — Lehtipersilja-ryhmä

               — Juuripersilja-ryhmä

               Phaseolus coccineus L. (Ruusupapu)

               — kaikki lajikkeet

               Phaseolus vulgaris L.

               — Tarhapapu-ryhmä

               — Salkopapu-ryhmä

               Pisum sativum L.

               — Silpoherne-ryhmä

               — Silpoydinherne-ryhmä

               — Sokeriherne-ryhmä

               Raphanus sativus L.

               — Retiisi-ryhmä

               — Retikka-ryhmä

               Rheum rhabarbarum L. (Raparperi)

               — kaikki lajikkeet

               Scorzonera hispanica L. (Kaurajuuri tai mustajuuri)

               — kaikki lajikkeet

               Solanum melongena L. (Munakoiso)

               — kaikki lajikkeet

               Spinacia oleracea L. (Pinaatti)

               — kaikki lajikkeet

               Valerianella locusta (L.) Laterr. (Vuonankaali)

               — kaikki lajikkeet

               Vicia faba L. (Härkäpapu)

               — kaikki lajikkeet

               Zea mays L.

               — Sokerimaissi-ryhmä

               — Paukkumaissi-ryhmä.”

               C osa

               Muutetaan direktiivin N:o 93/61/ETY liitteessä oleva sarake ”Suku tai laji” seuraavasti:

               (a)Korvataan ilmaisu ’Allium ascalonicum’ ilmaisulla ’Allium cepa – Aggregatum-ryhmä’;

               (b)ilmaisu ’Allium cepa’ ilmaisulla ’Allium cepa – Cepa-ryhmä’;

               (c)ilmaisu ’Brassica pekinensis’ ilmaisulla ’Brassica rapa – Kiinankaali-ryhmä’;

               (d)ilmaisu ’Lycopersicon lycopersicum’ ilmaisulla ’Solanum lycopersicum’.